Dermot O’Leary

TOTO je nindža mačka a katastrofa na mačkanici

Ukážka z elektronickej knihy

Táto knižka patrí:

------------------------------------------------

------------------------------------------------

Preklad tejto knihy podporil formou štipendia

Prvý raz vyšlo vo Veľkej Británii v roku 2019 vo vydavateľstve Hodder and Stoughton

Text copyright © Dermot O’Leary, 2019

Illustrations copyright © Nick East, 2019

Inside back cover photograph by Ray Burmiston

The moral rights of the author and illustrator have been asserted.

All characters and events in this publication, other than those clearly

in the public domain, are fictitious and any resemblance to

Translation © Alexandra Škorupová 2020

Slovak edition © Vydavateľstvo SLOVART, spol. s r. o., 2021

Všetky práva vyhradené. Žiadna časť tejto knihy sa nesmie reprodukovať ani šíriť v akejkoľvek forme alebo akýmikoľvek prostriedkami, či už elektronickými, alebo mechanickými, vo forme fotokópií či nahrávok, respektíve prostredníctvom súčasného alebo budúceho informačného systému bez predchádzajúceho písomného súhlasu vydavateľa.

Z anglického originálu Dermot O’Leary: TOTO THE NINJA CAT AND THE SUPERSTAR CATASTROPHE, ktorý prvý raz vyšiel vo vydavateľstve Hodder Children’s Books, An imprint of Hachette Children’s Group, v Londýne v roku 2019, preložila Alexandra Škorupová.

Ilustrácie Nick East

Zodpovedná redaktorka Katarína Škorupová

Editorka Daša Jajcayová

Sadzba LAYOUT, s. r. o., Bratislava

Tlač PATRIA, spol. s r. o., Prievidza

Cena uvedená na obálke knihy je nezáväzným odporúčaním pre konečných predajcov.

10 9 8 7 6 5 4 3 2 1

ISBN 978-80-556-4386-1

www.slovart.sk

Vytvorenie elektronickej verzie Dibuk, s. r. o., 2021

VENOVANÉ VŠETKÝM, ČO ZACHRAŇUJÚ ZVIERATKÁ, A TÝM, ČO SI ICH ADOPTUJÚ SLÁVA VÁM!!!

PRVÁ KAPITOLA

Toto bolo jasné, že na chytenie vodcov zločineckého gangu má iba jednu jedinú šancu. Posledných šesť mesiacov kradli londýnskym chlpáčom OBĽÚBENÉ PAMLSKY a práve sa chystali na svoju NAJVÄČŠIU KRÁDEŽ. Ak ich neporazí dnes v noci, ktovie kedy sa jej opäť naskytne príležitosť.

Krádeže kostí, samozrejme, vyvolali obrovské pobúrenie. Mačky by sa s tým dokázali vyrovnať celkom ľahko, no tie trápne psy len tak ľahko neumlčíš. Psia populácia Londýna celé noci, zúfalo zavíjajúc, vyhrabávala diery, do ktorých nemala čo zahrabať. V meste nebolo jediného človeka či zvieraťa, ktorému by sa v posledných dňoch podarilo oka zažmúriť. Všetci boli nevyspatí a podráždení. Prosíkali Toto, aby zločin vyriešila, a to RÝCHLO!

„Pes by predsa mal byť najlepší priateľ človeka. Verný do špiku kosti. No a pozri na nich – navzájom si tie kosti kradnú! A prečo?! Asi za to dostanú kopu PAMLSKOV,“ mrmlala si Toto popod nos. Netrpezlivo čakala, kým sa Blyskot vrátiť do úkrytu na strechu skladu, kde práve mapoval situáciu. Boli presvedčení, že práve tu zlodeji schovávajú kosti, kým ich nevyvezú z Londýna.

Mala to byť už jej siedma misia, odkedy jej Larry, jej šéf a vedúci anglickej pobočky STAROVEKÉHO SVETOVÉHO RÁDU NINDŽA MAČIEK, zveril funkciu svojej zástupkyne. Zbožňovala život pravej NINDŽA MAČKY. Keďže bola takmer slepá, jej brat Blyskot nebol len jej spoľahlivým asistentom, ale aj vodiacim ps... pardon... mačkou.

Doteraz spolu stihli:

+ Dolapiť POTKANÍ GANG kšeftárov na južnom brehu Temže.

+ Vystopovať MORSKÉ PRASIATKA zodpovedné za závažné nelegálne preváženie kyslých uhoriek (milujú ich – tomu neuveríš!).

+ Zatvoriť protištátny CIRKUS MRAVCOV. Taký maličký, že ho takmer nevidel ani Blyskot.

+ Odhaliť korupčný škandál na súťaži MISS MOPSLÍK.

+ Vyriešiť záhadu GANGU ÚHOROV, ktoré vynikali vo vykrádaní sejfov… dokážu sa prešmyknúť všade!

A práve sa chystali prekaziť ilegálny obchod so psími kosťami.

Larry im dôveroval. Úspešne zdolali všetky misie, ktoré im zveril, a zvieratá sa v Londýne ešte nikdy necítili viac v bezpečí. Vskutku sa im darilo. Jediné, čo sa na tom všetkom Toto nepáčilo, bolo, že sa ich mená akosi pričasto objavovali v novinách

CICAVČÍ HLAS.

Nielen nepáčilo, znepokojovalo ju to. Nindža predsa nesmie vyčnievať z davu! (Blyskot je síce zo všetkej tej pošty od fanúšikov celý bez seba, ale…)

„Bude to malina,“ vrátil sa Blyskot s úsmevom a skočil na strechu skladu. „Všetky kosti schovávajú v škatuliach na prízemí. Dosť páchnu… NEROZOZNAJÚ GEBUZINU OD DOBRÉHO JEDLA! Je tam asi päť bullmastiffov a jeden jack russell. Neuveríš, ale zdá sa, že práve ten im velí. Bude to pre teba hračka. Spusti sa po kábli medzi strechami, skoč tam cez strešné okno a… rob to, čo vždy. Ja dám signál Brite a ostatným. Ani sa nenazdáme, bude osem hodín a my sa budeme vyvaľovať u Mačkofúza po chutnej večeri! Mľask.“

Britu, ich kamošku, policajného psa a hlavu CIA (Centrály investigatívnej animalistiky), spoznali, keď zachraňovali svetový mier a VŠETOK SYR SVETA. Zlovestného ARCIVOJVODU PARAZYXA vyhnali ďaleko za hranice. Čln, na ktorom uviazol s obrovskou kopou camembertu, odniesli mrazivé prúdy Severného mora. Dodnes nikto netuší, kde skončil.

Toto sa bála, že sa ich najväčší nepriateľ vráti a znova s ním budú musieť bojovať, no zatiaľ sa, našťastie, nezjavil. Každý deň pracovali na tom, aby v uliciach Londýna mohli žiť zvieratá v bezpečí.

Toto sa zasmiala a potriasla hlavou.

„Nie, nie, braček. Ak sa po tom kábli spustím, bude to JEDINE S TEBOU. Tak ľahko sa z toho nevyvlečieš! Aj tam vnútri budem potrebovať tvoje oči.“

„Fajn,“ odsekol Blyskot nervózne, „ale tie psy sú dosť veľké… a zubaté.“

„Ty si vezmeš na starosti toho malého, ja sa postarám o veľkých. Poďme na to!“ potľapkala Toto brata po chrbte.

Nepozorovane ako… no… NINDŽOVIA sa dve mačky spustili po kábli medzi strechami. Toto sa prešvihla na druhú strechu prvá, potichu na ňu zoskočila. Blyskot jej svišťal za pätami.

„Počuj, sestrička, ukážem ti, čo si práve cvičím?“ pošepkal jej.

„Čo? NIE,“ zašepkala. „Teraz na to fakt nie je vhodná chvíľa.“

Neskoro. Ten nafúkanec sa vymrštil naprieč nočnou oblohou a už bol v polovici SALTA VO VZDUCHU (ktoré, pravdupovediac, nebolo vôbec zlé). Nedopadol však práve naj... Zle odhadol vzdialenosť a namiesto toho, aby potichu pristál vedľa sestry,

zmizol

v šere

noci

a padal

na zem.

To by nebol až taký problém. Mačky sú predsa experti v SKÁKANÍ, PRISTÁVANÍ a v Blyskotovom prípade aj v PADANÍ. Väčší problém boli hrozivé psy, ktoré tam hneď pribehli a nečakaného hosťa obkľúčili. Ani len šteknúť nestihli, oprášil sa a prevzal velenie… no po svojom.

„Dámy a páni, veľmi ma teší. BLEŠTIAK MOJE MENO JEST, som z… ehm… z Asociácie ukradnutých kostí, ehm… aby som sa na vlastnej koži uistil, že obchodujete nekalo a hlavne podľa… ehm… teda protizákonne. Chcem vidieť vaše doklady. Je to rutinná kontrola, nuž... ZÁKON JE ZÁKON.“

Koniec ukážky